AZ EMBERI HISZÉKENYSÉG

Az **álhírek** olyan szándékosan publikált átverések, melynek célja leginkább a propaganda-terjesztés és a félrevezetés.

A magyar Hírcsárda (<https://hircsarda.hu/>) olyan internetes oldal, amely vicces, szatirikus álhíreket közöl. Az itt közölt írásokat gyanútlan emberek gyakran valós hírként osztják meg. Amikor egy valós hír olyan furcsa, megdöbbentő, hogy nem akarunk hinni a szemünknek, gyakran láthatjuk kommentként alatta, hogy valaki megkérdezi: ez nem a Hírcsárda oldaláról van?

**Hogyan tudjuk megállapítani egy hírről, hogy igaz-e vagy sem?**

Tudatosítsuk, hogy milyen érzelmi állapotban vagyunk. Minél stresszesebbnek érezzük magunkat, annál nehezebben tudunk új információkat befogadni, mérlegelni.  Bármilyen információ jut el hozzánk, azt a korábbi tapasztalataink, döntéseink, tudásunk alapján fogadjuk be. Nem ritka, hogy az észlelésünk ellentmond a valóságnak – és ekkor zajlik le a **kognitív torzítás**. Ez azt jelenti, hogy vagy tudomást sem veszünk a berögződéseinknek ellentmondó információról, vagy megpróbáljuk úgy torzítani, hogy valahogy beépíthető legyen az előzetes elképzeléseinkbe.

A társadalmi beilleszkedés érdekében hajlamosak vagyunk zárt **véleménybuborékok**ban létezni. Szeretjük olyan emberekkel körülvenni magunkat, akiknek adunk a véleményére, és akik minket is elfogadnak, miközben távol tartjuk magunkat azoktól, akik másként gondolkodnak. Ez kényelmes ugyan, de leszoktat a kritikus gondolkodásról, az érvek ütköztetéséről, és sérülékenyebbé tesz az álhírek áradatával szemben.

**Mikor érdemes egy hírt megosztani?**

Ha találkozunk egy számunkra érdekes információval, gyakran úgy érezzük, azonnal meg kell osztanunk másokkal is. Megosztás előtt gondoljuk végig a következőket:

* Van olyan fontos ez az esemény, hogy mindenkivel meg kell osztanom az erről szóló híreket, és figyelmeztetnem őket a következményekre?
* Ha megosztom ezt a hírt, az vajon segíti a tisztánlátást a környezetemben, vagy csak indulatokat generál?
* Van-e hivatalos vagy megbízható hírforrás az eseményről?
* A hatóságok és a média ezt az eseményt alaposan dokumentálják, vagy csak néhány pillanatra tűnik fel a hírfolyamban?
* Több szempont is megjelenik a hírben, vagy csak egy szereplő mellett érvelnek?

**Hogyan szűrhetjük ki az álhíreket?**

* Ha ismeretlen weboldalra tévedsz, fusd át a főoldalon található cikkeket! Már a címekből és kiemelésekből érezni fogod, ha nem tájékoztatni, hanem meggyőzni próbálnak.
* Ellenőrizd a cikk szerzőjét! Ha a szerző nem beazonosítható vagy nyilvánvalóan álnéven ír, gyanakodj!
* A bármiféle hivatkozást (szöveges, linkek stb.) nélkülöző cikkek általában gyanúsak. Ha megneveznek forrásokat és hivatkozásokat, ellenőrizd azok hitelességét!
* Ellenőrizd a cikkekben megszólalók hátterét! Attól, hogy valakire elismert szakértőként hivatkoznak, még lehet futóbolond, sőt, az sem biztos, hogy az illető egyáltalán létezik.
* Gyanús, ha egy cikk névtelen forrásokra hivatkozva eldöntött ténynek állít be valamit.
* Az olyan cikkek, amelyekben látványosan csak egy nézőpont jelenik meg, jellemzően inkább véleménycikkek vagy befolyásolni akaró tartalmak, mintsem híradások.
* Kételkedj az olyan cikkek hitelességében, amelyek hemzsegnek a heves érzelmet kiváltó szavaktól!

(https://www.politicalcapital.hu/hirek.php?article\_read=1&article\_id=2558)